text:
KUFUMA MU NTHAMBA YITHU
“Nkhuchita Mulimo Wavuna Kuti Yehova Wapike Malumbo”
GONGWE LA MULINDA la Seputembala 1, 1915 likalongosora kuti: “Nkhondo zose izo zikachitika kumasinda, zikuyana yayi na Nkhondo Yakwamba ya pa Charu Chose.” Nkhondo iyi yikakhwaska vyaru vyakujumpha 30. Magazini iyi yikalongosoraso kuti nkhondo iyi yikapangiska kuti mulimo wakupharazga utimbanizgike ku Germany na France.
Nangauli Ŵasambiri ŵa Baibolo ŵakasangana na masuzgo chifukwa cha nkhondo iyi, kweni pa nyengo iyi ŵakaŵa kuti ŵakumanya vinandi yayi pa nkhani ya kuleka kunjira nkhondo. Ntheura ŵanyake ŵakanjiranga usilikari. Ndipouli, iwo ŵakaŵikapo mtima pa mulimo wakupharazga makani ghawemi. Mubali Wilhelm Hildebrandt uyo wakaŵa msilikari, wakakhumbanga kuchita vinandi pa mulimo wakupharazga. Ntheura wakachemeska mabuku gha The Bible Students Monthly gha Chifurenchi. Pa nyengo iyi wakachitanga ukopotala [upayiniya] yayi ku France, kweni wakatumizgika nga msilikari wa boma la Germany. Nangauli wakavwaranga malaya gha usilikari, kweni wakapharazganga makani ghawemi ku ŵanthu wose ŵa ku France awo ŵakajumphanga. Ntheura ŵanthu ŵakamuwonangaso nga ni mulwani yayi.
Makalata agho ghakalembeka mu Gongwe la Mulinda ghakulongora kuti Ŵasambiri ŵa Baibolo ŵanandi ŵa ku Germany ŵakakhumbanga kupharazga makani ghawemi gha Ufumu apo ŵakaŵa ku nkhondo. Mubali Lemke uyo wakaŵa msilikari wa pa maji, wakasambizga ŵanyake 5 awo wakagwiranga nawo ntchito. Iyo wakati: “Nanga ni para nili mu sitima, nkhuchita mulimo wavuma kuti Yehova wapike malumbo.”
Georg Kayser wakaluta ku nkhondo nga msilikari, kweni apo wakawerangako, wakaŵa kuti ni muteŵeti wa Chiuta. Kasi wakazgoka wuli? Iyo wakasanga buku ilo likalongosoranga nkhani za mu Baibolo. Wakalisambira na mtima wose ndipo wakamanya unenesko. Pamanyuma wakaleka ntchito ya usilikari na kwamba ntchito yinyake. Nkhondo yikati yamara, wakaŵikapo mtima kuchita upayiniya kwa vyaka vinandi.
Nangauli Ŵasambiri ŵa Baibolo ŵakamanyanga vinandi yayi pa nkhani ya nkhondo, kweni nkharo yawo yikalongolerangathu kuti ŵakupambana chomene na ŵanthu ŵanyake pa nkhani iyi. Ŵandyali na ŵalongozgi ŵa visopa ŵakazomerezganga nkhondo. Kweni ŵasambiri ŵa Baibolo ŵakalutilira kulondezga “Karonga wa Mtende.” (Yes. 9:6) Nangauli ŵanyake ŵakanjiranga nkhondo, kweni ŵakaluwanga yayi mazgu gha msambiri wa Baibolo munyake zina lake Konrad Mörtter. Iyo wakati: “Nili kusambira mu Mazgu gha Chiuta kuti Mkhristu wangakomanga chara.”—Eks. 20:13. *
Boma la Germany likatenge waliyose wakwenera kunjira nkhondo, kwali wakukhumba panji yayi. Ndipouli Ŵasambiri ŵa Baibolo ŵakujumpha 20 ŵakakana kunjira usilikari. Ntheura ŵanthu ŵakaŵawonanga ŵasambiri ŵanyake kuti mbalwari mutu panji kuti mbakufuntha. Mwachiyelezgero, Mubali Gustav Kujath ŵakamukora na kumuŵika ku malo ghakusungirako ŵanthu ŵakufuntha ndipo ŵakamumweska mankhwala. Mubali Hans Hölterhoff nayo wakakana kunjira usilikari, ntheura ŵakamukaka na kumuponya mu jele. Apo wakaŵa ku jele, wakakana kuchita ntchito zose zakukhwaskana na usilikari. Ŵalonda ŵa jele ŵakamukaka na chijekete icho ŵakukakira ŵanthu ŵakufuntha kuti ŵaleke kupweteka ŵanyawo. Ivi vikapangiska kuti malundi na mawoko gha Mubali Hans ghachite sitiroku. Kweni ŵalinda ŵa jele ŵakati ŵawona kuti Hans wakuthera yayi, ŵakamba kumusuzga kwazanimuwone. Kweni Hans wakalutilira kuŵa wakugomezgeka.
Ŵabali ŵanyake awo ŵakaŵaphalira kuti ŵanjire usilikari, ŵakakana ndipo ŵakapempha kuti ŵachitenge ntchito zinyake izo zikukolerana chara na usilikari. * Mubali Johannes Rauthe wakati wakana kunjira usilikari, ŵakamutuma kuti wakagwirenge ntchito yakukhwaskana na maulendo gha sitima ya pa mtunda. Mubali Konrad Mörtter wakatumika kuti wakagwirenge ntchito ku chipatala, ndipo Reinhold Weber wakaŵa nesi. August Krafzig nayo wakaŵa wakukondwa kuti ntchito yake yikakhwaskananga na nkhondo yayi. Ŵasambiri ŵa Baibolo aŵa ŵakaŵikapo mtima kuteŵetera Yehova chifukwa ŵakamutemwanga ndipo ŵakakhumbanga kuŵa ŵakugomezgeka kwa iyo.
Boma la Germany likaŵika maso chomene pa Ŵasambiri ŵa Baibolo chifukwa chakuti ŵakakananga kunjira usilikari. Mu vyaka vyakulondezgapo, Ŵasambiri ŵa Baibolo ŵanandi ŵakazengeka mulandu chifukwa cha mulimo wawo wakupharazga. Ofesi ya munthavi ya ku Germany yikapanga dipatimenti yakuwona malango gha charu na chilato chakuti yiwovwirenge ŵabali na ŵadumbu awo ŵakazengeka mulandu.
Ŵakaboni ŵa Yehova ŵakalutilira kupulikiska nkhani yakuleka kunjira usilikari. Ivi vikaŵawovwira kuti ŵalutilire kukana kuchitako nkhondo pa nyengo ya Nkhondo Yachiŵiri ya pa Charu Chose. Ntheura boma la Germany likawonanga Ŵasambiri ŵa Baibolo kuti mbalwani ndipo likaŵatambuzganga kwazanimuwone. Yinyake mwa nkhani za “Kufuma mu Nthamba Yithu” mu Gongwe la mulinda lakunthazi, yizamulongosora umo boma la Germany likasuzgiranga Ŵasambiri ŵa Baibolo.—Kufuma mu nthamba yithu ku Central Europe.
^ ndime 7 Wonani nkhani ya mutu wakuti “Ŵakasunkhunyika Yayi mu ‘Ora la Kuyezgeka’” mu Gongwe la Mulinda la Meyi 15, 2013, kuti mumanye ivyo Ŵasambiri ŵa Baibolo ŵakachita ku Britain pa nyengo ya Nkhondo Yakwamba ya pa Charu Chose.
^ ndime 9 Nkhani yakuleka kunjira usilikari yikalongosorekapo mu buku la Millennial Dawn, voliyumu nambara 6, ilo likafuma mu 1904, kweniso mu Gongwe la Mulinda la Chijeremani la Zion’s Watch Tower la Ogasiti 1906. Nkhani iyi yikazakalongosorekaso makora mu Zion’s Watch Tower ya Seputembala 1915, iyo yikati Ŵasambiri ŵa Baibolo ŵakwenera yayi kunjira usilikari. Ndipouli magazini ya Seputembala 1915, yikang’anamurika yayi mu Chijeremani.


c: text/html

text:
VYAKUSAZGIRAPO
Kumazga Mphindano pa Nkhani za Bizinesi
Nga umo vyalembekera pa 1 Ŵakorinte 6:1-8, mpositole Paulosi wakalongosora za milandu pakati pa Ŵakhristu ŵanyake. Wakakhuŵara pakuwona kuti Ŵakhristu ŵanji mu Korinte ŵakachitanga chikanga kutolerana “ku khoti la ŵanthu ŵambura urunji.” (Vesi 1) Paulosi wakapeleka vifukwa vyakupulikikwa ivyo Ŵakhristu ŵakwenera chara kukakirana ku mphara za charu kweni kuti ŵakwenera kumazga mphindano izi mu mpingo. Tiyeni tiwone vifukwa vinyake ivyo ulongozgi uwu ukapelekekera ndiposo vinthu vinyake ivyo vindazunulike mu ulongozgi uwu.
Usange tapambana maghanoghano na Mkhristu munyithu pa nkhani za bizinesi, chakwamba tikwenera kuwona umo tingamazgira nkhani iyi mu nthowa ya Yehova, mu nthowa yithu yayi. (Zintharika 14:12) Nga umo Yesu wakalongolera, ntchiwemi kumazga mphindano mwaluŵiro pambere yindafike pakusuzga. (Mateyu 5:23-26) Kweni chachitima ntchakuti Ŵakhristu ŵanji ŵakuŵa ŵankhwesa chomene, ndipo ŵakutolera nkhani zanthena ku makhoti gha charu. Paulosi wakati: “Para mukutolerana ku khoti chikulongora kuti mwatondeka.” Chifukwa wuli? Chifukwa chikuru chomene ntchakuti milandu yanthena yinganangiska zina liwemi la mpingo ndiposo Chiuta uyo tikumusopa. Ntheura tikukumbuka fumbo ilo Paulosi wakafumba, lakuti: “Mwalekerachi kuzomera waka kuti ŵamubudirani?”
Paulosi wakayowoyaso kuti Chiuta wali kupeleka ndondomeko yiwemi chomene ku mpingo yakumazgira mphindano zinandi. Ŵalara mbanalume Ŵachikhristu awo mbavinjeru chifukwa cha kumanya unenesko wa mu Malemba, ndipo Paulosi wakuti ‘ŵangeruzga ŵabali’ pa “nkhani za umoyo uno.” (Vesi 3-5) Yesu wakalongora kuti mphindano zakukhwaskana na maubudi ghakuru, nga nkhusesa na kwibirana, zikwenera kumazgika mwakulondezga nthowa zitatu. Yakwamba, awo ŵabudirana ŵakwenera kuyezga kumazga nkhani iyo paŵekha. Yachiŵiri, usange nthowa yakwamba iyi yatondeka, ŵachemerepo kaboni yumoza panji ŵaŵiri. Yachitatu, usange yachiŵiri nayo yatondeka, nkhani iyo ŵakayipeleke ku mpingo, kung’anamura ku ŵalara.
Ndipouli, ŵalara kuti ni maloya panji ŵabizinesi yayi, ndipo ŵakukhumbikwira kuchita nthena chara. Kuti ŵakuŵika fundo zakumazgira mphindano za bizinesi pakati pa ŵabali yayi. Kweni ŵakukhumba kovwira wose awo ŵakukhwaskika kuti ŵalondezge ulongozgi wa mu Malemba na kukolerana chinthu chimoza. Para vingasuzga chomene, ŵangadumbirana na mulaŵiliri wa dera panji ofesi ya munthavi ya Ŵakaboni ŵa Yehova. Ndipouli, pali vinthu vinyake ivyo vindazunulike mu ulongozgi wa Paulosi. Kasi ni vichi?
Nyengo zinyake, munthu wangatolera dala munyake ku khoti pakukhumba kufiska ivyo iyo wakughanaghana ndiposo kuti nkhani yimare mwamtende. Mwachiyelezgero, kumutolera ku khoti ndiyo yingaŵa nthowa yekha iyo wangazomerezgekera kutora chipati, kuti ndiyo wakhale na ŵana, kumanya ndalama izo wakwenera kupokera pamanyuma pa kupatana, kusanga ndalama za Insuransi, kuzomerezgeka kutora ngongoli para ndalama zamara, ndiposo kuzomerezgeka wilu (panji chikalata icho munthu wakulemba chakugaŵira katundu wake para wafwa.) Paliso vyakuchitika vinyake apo mubali wangachichizgika kuti nayo wakatore chisamoni mwakuti wajivikilire ku mulandu. *
Usange milandu yanthena yikuchitika kwambura mzimu wa mphindano, yingasuskana yayi na ulongozgi uwo Paulosi wakapeleka. * Ndipouli, chinthu chakwamba kwa Mkhristu nkhutuŵiskika kwa zina la Yehova ndiposo mtende na umoza mu mpingo. Pa vyose, ŵalondezgi ŵa Khristu ŵakumanyikwa na chitemwa chawo, ndipo “chitemwa . . . chikupenja vyake pera yayi.”—1 Ŵakorinte 13:4, 5; Yohane 13:34, 35.
^ ndime 2 Mu vyakuchitika vichoko waka, Mkhristu wangachitira munyake vinthu viheni chomene, nga nkhukolelera mwanakazi, kupweteka munthu, kukoma, panji kwiba vikuru. Para vyaŵa nthena, kungaŵa kwananga yayi kuphara nkhani iyi ku polisi, nangauli kuchita ntheura kungapangiska kuti watolekere ku khoti panji kujalirika mu jele.
^ ndime 3 Kuti mumanye vinandi, wonani Gongwe la Mulinda la Chicheŵa, la Malichi 15, 1997, peji 17 m’paka 22 ndiposo la Okutobala 15, 1991, peji 25 m’paka 28.

robotstxt: allowed

filter: keep


text:
Kututuzgana pakati pa themba lakumwera na themba lakumpoto (40)
Mauthenga ghakutimbanizga ghakufuma kumafumiro gha dazi na kumpoto (44)
11 “Mu chaka chakwamba cha Dariyasi+ Mumedi, ine nkhimilira kuti nimukhozge na kumukhwimiska.2 Sono nikuphalirenge unenesko:“Wona! Mu Peresiya muwukengeso mathemba ghatatu, ndipo themba lachinayi lizamuŵa lisambazi kuluska ghanyake ghose. Ndipo para laŵa na nkhongono chifukwa cha usambazi wake, lizamuwuka na chilichose kuwukira ufumu wa Girisi.+3 “Penepapo themba lankhongono lizamuwuka na kuwusa na mazaza ghakuru,+ ndipo lizamuchita chilichose icho lakhumba.4 Kweni para lawuka, ufumu wake uzamusweka na kugaŵika ku mphepo zinayi zakuchanya,+ kweni ku mphapu yake chara, kweniso mazaza ghazamuyana na ghake chara pakuwusa, chifukwa ufumu wake uzgulikenge na kuluta ku ŵanyake padera pa aŵa.5 “Ndipo themba lakumwera, ilo ndimoza mwa ŵakaronga ŵake, lizamuŵa lankhongono, kweni munyake wazamuliluska ndipo wazamuwusa na mazaza ghakuru, kuluska nkhongono izo ilo likawusiranga.6 “Para vyaka vyajumphapo, ŵazamukolerana, ndipo mwana mwanakazi wa themba lakumwera wazamwiza kwa themba lakumpoto kuzakachita phangano. Kweni woko la mwana mwanakazi uyu lizamulutilira chara kuŵa na nkhongono. Themba lizamwima chara, ndipo woko lake nalo lizamwima chara. Ndipo mwana mwanakazi uyu wazamupelekeka, iyo pamoza na awo ŵakiza nayo, uyo wakamubaba, na uyo wakamupanga nkhongono mu nyengo izo.7 Yumoza wakufuma ku mphukira za misisi yake wazamuwuka na kunjira mu malo ghake, wazamwiza ku ŵasilikari na kwimikana na linga la themba lakumpoto, ndipo wazamurwa nawo na kuŵathereska.8 Wazamuluta ku Eguputo pamoza na ŵachiuta ŵawo, vikozgo vyawo vyachisulo,* na vinthu vyawo vyakudokereka vya siliva na golide, pamoza na ŵanthu ŵakukoleka wuzga. Kwa tuvilimika, wazamwimilira patali na themba lakumpoto,9 ilo lizamwimikana na ufumu wa themba lakumwera, kweni lizamuwelera ku charu chakwake.10 “Kweni ŵana ŵake, ŵazamunozgekera nkhondo na kuwunganya gulu likuru la nkhondo. Wazamwiza mwankhongono chomene na kuphyeramo nga ni maji ghakututuka. Kweni wazamuwelera, na kurwa nkhondo m’paka kufika ku linga lake.11 “Themba lakumwera lizamukwiya na kuluta kukatimbana nalo, ndiko kuti, themba lakumpoto. Lizamuwunganya mzinda ukuru wa nkhondo, kweni mzinda uwu uzamupelekeka mu woko la themba lira.12 Mzinda uzamutoleka. Mtima wake uzamujikuzga ndipo wazamukoma ŵanthu vikwi makumi ghanandi. Kweni nkhongono zake wazamuchita nazo kanthu yayi.13 “Themba lakumpoto lizamuwera na kuwunganya mzinda ukuru kuluska wapakwamba. Kuumaliro wa zinyengo, para vyaka vyajumphapo, lizamwiza na chiwuru chikuru cha nkhondo na vinthu vinandi.14 Pa nyengo iyo, ŵanthu ŵanandi ŵazamuwukira themba lakumwera.“Ŵanthu ŵankhaza* pakati pa ŵanthu ŵakwako ŵazamutolekera lumoza kuti ŵayezge kufiska mboniwoni, kweni ŵazamukhuŵara.15 “Themba lakumpoto lizamwiza na kuzenga chibumira chakulwerapo nkhondo na kupoka msumba wa linga lakukhora. Ŵasilikari ŵakumwera ŵazamwima yayi, nesi ŵanalume ŵake ŵakusoleka. Ŵazamuŵavya nkhongono zakwimira.16 Uyo wakwiza kuzakimikana nalo wazamuchita kuyana na khumbo lake, ndipo palije na yumoza uyo wazamwima pamaso pake. Lizamwima mu charu Chakutowa,+ ndipo mu woko lake muzamuŵa nkhongono zakuparanyira.17 Lizamuŵikapo mtima kuti lize na nkhongono zose za ufumu wake, ndipo lizamuchita nayo phangano, ndipo lizamuchitapo kanthu. Ilo lizamupika mazaza ghakuparanyira mwana mwanakazi wa ŵanakazi. Mwana mwanakazi uyu wazamwima chara, ndipo wazamulutilira chara kuŵa mwanakazi wake.18 Ilo lizamuzgokeraso chisko chake ku vyaru vyamumphepete mwa nyanja ndipo lizamupoka vigaŵa vinandi. Ndipo mulongozgi wa ŵasilikari wazamumazga msinjiro wake, mwakuti msinjiro wake uzamuŵakoso chara. Mulongozgi uyu wazamupangiska kuti msinjiro wake umuwelere.19 Penepapo iyo* wazamuzgokera chisko chake ku malinga ghakukhora gha mu charu chake, wazamukhuŵara na kuwa, ndipo wazamusangikaso chara.20 “Mu malo ghake muzamuwuka uyo wazamutuma wamusonkho kwendendeka mu ufumu wauchindami, kweni mu mazuŵa ghachoko waka wazamuphyoka, kuti mu ukali chara nesi mu nkhondo.21 “Mu malo ghake muzamuwuka munthu wakuyuyulika, ndipo ŵazamumupa chara ntchindi za ufumu, iyo wazamwiza mu nyengo ya mtende* na kupoka ufumu uwo na mazgu ghakumyamyatika.*22 Iyo wazamuphyera ŵasilikari ŵakuŵa nga ni maji ghakututuka, ndipo ŵazamuphyoka, nga umo wazamuphyokera Mulongozgi+ wa phangano.+23 Pakuti iwo ŵazamukolerana nayo, iyo wazamuchita upusikizgi, ndipo wazamuŵawukira na kuŵa wankhongono kwizira mu mtundu uchoko.24 Mu nyengo ya mtende, iyo wazamwiza ku malo gha vundira chomene mu chigaŵa, na kuchita ivyo awiske na ŵasekuru ŵake ŵandachitepo. Ivyo waphanga na kupoka ndiposo katundu wazamuvigaŵa pakati pawo. Wazamunozga chiŵembu na kuwukira malinga ghakukhora, kweni kwa nyengo yichoko.25 “Lizamukhozga nkhongono zake na mtima wake ndipo na chiwuru chikuru cha ŵasilikari lizamuwukira themba lakumwera. Ndipo themba lakumwera lizamunozgekera nkhondo iyi na chiwuru chikuru chomene cha ŵasilikari ŵankhongono. Kweni lizamwima chara, chifukwa ŵazamulinozgera chiŵembu.26 Awo ŵakurya vyakurya vyake vyamanoni ndiwo ŵazamuliwiskira pasi.“Ŵasilikari ŵake ŵazamuphyereka, ndipo ŵanandi ŵazamukomeka.27 “Mtima wa mathemba ghaŵiri agha uzamunwekera kuchita icho ntchiheni, ndipo ghazamukhala pa thebulu limoza na kuphalirana mautesi. Kweni vilato vyawo vizamutondeka, chifukwa umaliro ukulindilira nyengo yakutemeka.+28 “Lizamuwelera ku charu chake na katundu munandi, ndipo mtima wake uzamususkana na phangano lituŵa. Lizamufiska khumbo lake na kuwelera ku charu chake.29 “Pa nyengo yakutemeka, lamuwera na kuwukira kumwera. Kweni nyengo iyi vinthu vizamuŵa nga mphakwamba chara,30 pakuti ngalaŵa za ku Kitimu+ zizamwiza na kuliwukira, ndipo lizamuyuyulika.“Lizamuwelera na kupungulira ukali wake pa phangano lituŵa+ ndipo lizamufiska khumbo lake. Lizamuwelera na kulazga ku awo ŵakusida phangano lituŵa.31 Kwa iyo kuzamufuma ŵasilikari, ŵazamuwuka na kunanga malo ghakupatulika,+ linga lakukhora, na kuwuskamo sembe ya nyengo zose.+“Ndipo ŵazamuŵika chinthu chakuseluska icho chikupasura.+32 “Ndipo awo ŵakuchitira viheni phangano lizamuŵagaluska na mazgu ghakumyamyatika.* Kweni ŵanthu awo ŵakumanya Chiuta wawo ŵazamutonda na kuchita makora.33 Awo ŵali na mahara+ pakati pa ŵanthu ŵazamovwira ŵanandi kuti ŵapulikiske. Kweni kwa mazuŵa ghachoko waka, ŵazamukhuŵara na lupanga, na dimi la moto, na wuzga, na kupokeka vinthu vyawo.34 Kweni para ŵakhuŵara, ŵazamovwirika pachoko waka. Ndipo ŵanandi ŵazamujibatika kwa iwo na mazgu ghakumyamyatika.*35 Ŵanyake awo ŵali na mahara ŵazamukhuŵara, mwakuti pa iwo pachitike mulimo wa kwenga, ndiposo mulimo wa kutozga na kutuŵiska+ m’paka mu nyengo yaumaliro, chifukwa ukulindilira nyengo yakutemeka.36 “Themba lizamuchita kuyana na khumbo lake, lizamujikwezga na kujitukumura pachanya pa chiuta waliyose. Lizamuyowoya vinthu vyakuzizwiska kususkana na Chiuta wa ŵachiuta.+ Vinthu vizamuliyendera makora m’paka apo ukali uzamumalira, chifukwa icho chadumulika chikwenera kufiskika.37 Lizamuŵikako mahara chara kwa Chiuta wa ŵawiske, nesi kuŵikako mahara ku vyakukhumba vya ŵanakazi. Lizamuŵikako mahara chara kwa chiuta waliyose, ndipo lizamujitukumura pachanya pa waliyose.38 Kweni lizamuchindika chiuta wa malinga ghakukhora, chiuta uyo ŵawiske ŵakamumanyanga chara ndiyo lizamumuchindika na golide, siliva, malibwe ghakuzirwa, na vinthu vyapachanya.39 Pamoza na* chiuta mulendo, themba ili lizamuchita khumbo lake pakwimikana na malinga ghakukhora. Lizamupeleka uchindami ukuru kwa awo ŵakulizomerezga. Lizamuŵakwezga kuti ŵawuse pakati pa ŵanandi, ndipo lizamugaŵa charu kuti lisangirepo chandulo.40 “Mu nyengo yaumaliro, themba lakumwera lizamututuzgana nayo,* kweni themba lakumpoto lizamumulotokera nga ni kavuluvulu. Lizamwiza na magileta, ŵakukwera pa mahachi, na ngalaŵa zinandi, ndipo lizamunjira mu vyaru na kuphyeramo nga mwenda maji ghakututuka.41 Lizamunjiraso mu charu Chakutowa,+ ndipo vyaru vinandi vizamukhuŵara. Kweni awo ŵazamupona mu woko lake ni aŵa: Edomu, Mowabu, na chigaŵa chikuru cha Ŵaamoni.42 Lizamulutilira kunyoloskera woko lake pa vyaru, ndipo charu cha Eguputo kuti chizamupona chara.43 Lizamuwusa pachanya pa usambazi wakubisika wa golide na siliva, na pachanya pa vinthu vyose vyakuzirwa vya Eguputo. Ŵalibiya na Ŵaetiyopiya ŵazamulilondezga mumanyuma.44 “Kweni mauthenga ghakufumira kumafumiro gha dazi na kumpoto ghazamulitimbanizga, ndipo lizamufuma na kutukutwa kukuru kuti likamare na kuparanya ŵanandi.45 Ndipo lizamujintha mahema ghake ghauthemba pakati pa nyanja yikuru na phiri lituŵa Lakutowa.+ Lizamufika kuumaliro wake, ndipo pazamuŵavya na waliyose wakuti walovwire.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Paulosi mu Efeso; ŵanyake ŵakubatizikaso (1-7)
-
Paulosi wakusambizga (8-10)
-
Ŵanandi ŵakagomezga nangauli pakaŵa mizimu yiheni (11-20)
-
Chivulupi mu Efeso (21-41)
19 Apo Apolo+ wakaŵa mu Korinte, Paulosi wakajumpha mu vigaŵa vyakunena na kukhilira ku Efeso.+ Kwenekura wakasanga ŵasambiri ŵanyake
2 ndipo wakaŵafumba kuti: “Kasi mukapokera mzimu utuŵa mukati mwagomezga?”+ Ŵakamuzgora kuti: “Yayi, tindapulikepo kuti kuli mzimu utuŵa.”
3 Ndipo iyo wakati: “Ipo mukabatizika ubatizo wa mtundu wuli?” Iwo ŵakati: “Mu ubatizo wa Yohane.”+
4 Paulosi wakati: “Yohane wakabatizanga na ubatizo uwo ukaŵa chimanyikwiro cha kung’anamuka mtima.+ Wakaphaliranga ŵanthu kuti ŵagomezge mwa uyo wakizanga pamanyuma pake,+ ndiko kuti, mwa Yesu.”
5 Ŵakati ŵapulika ichi, ŵakabatizika mu zina la Fumu Yesu.
6 Ndipo Paulosi wakati waŵika mawoko ghake pa iwo, mzimu utuŵa ukiza pa iwo+ ndipo ŵakamba kuchima na kuyowoya viyowoyero vyachilendo.+
7 Wose pamoza, ŵakaŵapo ŵanalume pafupifupi 12.
8 Wakanjiranga mu sunagoge,+ wakayowoyanga na chikanga myezi yitatu, kudumba nkhani na kuyowoya fundo zakukopa za Ufumu wa Chiuta.+
9 Kweni ŵanyake ŵakakana kugomezga ndipo ŵakayowoyeranga uheni Nthowa ya Fumu+ panthazi pa wumba. Paulosi wakafumako kwa iwo+ na kuwuskako ŵasambiri kwa iwo ndipo zuŵa lililose wakayowoyanga nkhani mu chipinda cha sukulu ya Tirano.
10 Ivi vikachitika vyaka viŵiri, mwakuti wose awo ŵakakhalanga mu chigaŵa cha Asiya ŵakapulika mazgu gha Fumu, Ŵayuda na Ŵagiriki wuwo.
11 Ndipo Chiuta wakalutilira kuchita milimo yankhongono na yakuzizwiska kwizira mu mawoko gha Paulosi.+
12 Ŵanthu ŵakatoranga tusalu na maepuroni agho ghakhwaska thupi la Paulosi na kuluta navyo ku ŵalwari+ ndipo ŵakachiranga, kweniso mizimu yiheni yikafumanga.+
13 Kweni Ŵayuda ŵanyake ŵakuyingayinga awo ŵakafumiskanga viŵanda nawo ŵakayezga kuzunura zina la Fumu Yesu pa awo ŵakaŵa na mizimu yiheni, ŵakati: “Nkhumufumiskani mu zina la Yesu uyo Paulosi wakupharazga.”+
14 Awo ŵakachitanga ivi ŵakaŵa ŵana ŵanalume 7 ŵa Muyuda munyake zina lake Sikeva, uyo wakaŵa mulara wa ŵasembe.
15 Kweni mzimu uheni ukati kwa iwo: “Yesu nkhumumanya,+ Paulosi nayo nkhumumanya makora,+ kasi imwe ndimwe ŵanjani?”
16 Munthu uyo wakaŵa na mzimu uheni wakaŵahuzukira, wakalimbana nawo wose na kuŵathereska, mwakuti ŵakapwetekeka ndipo ŵakafuma mu nyumba yira na kuchimbira uku ŵali nkhule.
17 Ŵanthu wose ŵakapulika, Ŵayuda na Ŵagiriki wuwo awo ŵakakhalanga mu Efeso. Wose ŵakachita wofi, ndipo zina la Fumu Yesu likalutilira kuchindikika.
18 Ŵanandi awo ŵakagomezga, ŵakizanga na kuyowoya zakwananga zawo pakweru.
19 Nadi, ŵanandi awo ŵakachitanga masalamusi ŵakawunjika pamoza mabuku ghawo na kughawotcha panthazi pa waliyose.+ Ŵakapendesera mitengo yake, ŵakasanga kuti ghakaŵa ghakukwana masiliva 50,000.
20 Ntheura mazgu gha Yehova ghakalutilira kukura na kuŵa ghankhongono.+
21 Vinthu ivi vikati vyachitika, Paulosi wakaghanaghana mu mtima wake kuti para wajumpha mu Makedoniya+ na Akaya, walute ku Yerusalemu.+ Wakati: “Para nakafika kura nkhwenera kukawonaso Romu.”+
22 Ntheura wakatuma ŵaŵiri mwa awo ŵakamuteŵeteranga ku Makedoniya, Timote+ na Erasito,+ kweni iyo wakakhalira mu chigaŵa cha Asiya.
23 Pa nyengo yira, pakawuka chivulupi chikuru+ pakuyowoya vya Nthowa ya Fumu.+
24 Pakuti munthu munyake zina lake Demetiriyo, mufuzi wa siliva, uyo wakapanganga tumatempile twasiliva twa Aratemisi ndipo wakasangiranga phindu linandi ŵamisiri.+
25 Wakaŵawunganya iwo na wose awo ŵakagwiranga ntchito iyi ndipo wakati: “Mwaŵanthu, mukumanya makora kuti usambazi withu ukufumira mu mulimo uwu.
26 Sono mukuwona na kupulika umo Paulosi uyu wanyengelelera mzinda ukuru na kuwupuluska, wakuti ŵachiuta awo ŵakupangika na mawoko mbachiuta nadi yayi.+ Wakuchita ivi mu Efeso+ pera yayi kweni pafupifupi mu chigaŵa chose cha Asiya.
27 Icho chikofya ntchakuti ni mulimo withu pera yayi uwo uyuyulikenge, tempile la chiuta mwanakazi mukuru Aratemisi nalo ŵanthu ŵaliwonenge kuti nkhanthu chara. Aratemisi uyo ŵanthu ŵakumusopa mu chigaŵa chose cha Asiya na mu charu chose, walekenge kuzirwa.”
28 Ŵanthu ŵakati ŵapulika ivi ŵakakwiya chomene, ndipo ŵakamba kuchemerezga kuti: “Mukuru ni Aratemisi wa Ŵaefeso!”
29 Ntheura msumba ukatimbanizgika, ndipo wose ŵakathilimukira mu luŵaza lwa maseŵero, ŵakaguguza Gayo na Arisitariko,+ Ŵamakedoniya awo ŵakendanga na Paulosi.
30 Paulosi wakakhumbanga kunjira mukati mu ŵanthu, kweni ŵasambiri ŵakamukanira.
31 Ŵabwezi ŵake ŵanyake awo ŵakalaŵiliranga viphikiro na maseŵero, ŵakatuma uthenga, kumuŵeyelera kuti waleke kunjira mu luŵaza lwa maseŵero chifukwa wangajiziyamo.
32 Nakuti ŵanyake ŵakachemerezganga ichi ŵanyake ichi, pakuti mzinda ukatimbanizgika, ndipo ŵanandi ŵa iwo ŵakamanya chara chifukwa icho ŵakawunganirana pamoza.
33 Ntheura ŵakafumiska Alekizanda mu mzinda, Ŵayuda ŵakamukantchizgira kunthazi, ndipo Alekizanda wakawuska woko lake ndipo wakakhumbanga kujivikilira ku ŵanthu.
34 Kweni ŵakati ŵamanya kuti ni Muyuda, wose ŵakamba kuchemerezga pamoza kwa maora ghaŵiri kuti: “Mukuru ni Aratemisi wa Ŵaefeso!”
35 Paumaliro, mulara wa msumba wakati wachetamiska mzinda, wakati: “Mwaŵanthu ŵa mu Efeso, kasi walipo munthu uyo wakuleka kumanya kuti mu msumba wa Ŵaefeso ndimo mukusungika tempile la Aratemisi mukuru na chikozgo icho chikambotoka kufuma kuchanya?
36 Ntheura pakuti palije uyo wangasuska fundo iyi, ipo mukhale chete ndipo kupupuluma yayi.
37 Pakuti mwiza na ŵanthu aŵa awo mbakwiba vya mu tempile chara nesi ŵakuyuyura chiuta withu mwanakazi.
38 Ntheura usange Demetiriyo+ na ŵamisiri awo ŵali nayo ŵali na mulandu na munthu, mazuŵa gha milandu ghakuŵako ndipo nduna ziliko, ŵalekani ŵize na milandu yawo kususkana yumoza na munyake.
39 Kweni usange mukupenja kanthu kanyake kujumpha apa, keruzgike na wumba kuyana na dango.
40 Pakuti tingaŵa na mulandu wa chigaluka pa ivyo vyachitika muhanya uno, ndipo tilije chifukwa chakupulikikwa icho tingapeleka pa chivundungwele ichi.”
41 Ndipo wakati wayowoya vinthu ivi, wakawuwezga wumba.
Tumizgani
Tumizgani
Milimo 19
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=44&Chapter=19&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D44%26Chapter%3D19%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 9 Mungelo wachinkhondi wakalizga mbata yake.+ Ndipo nkhawona nyenyezi iyo yikambotokera pa charu chapasi kufuma kuchanya, ndipo yikapika kiyi wakujulira chizongwe.+2 Yikajura chizongwe, ndipo mukafuma josi nga ni josi la mu ng’anjo yikuru. Josi la mu chizongwe ichi likafipiska dazi+ na mphepo.3 Mu josi mukafuma zombe kuya pa charu chapasi.+ Ndipo zombe likapika mazaza, mazaza ghakuyana na gha ŵakalizga ŵa pa charu chapasi.4 Zombe likaphalirika kuti lileke kunanga vyakumera vya pa charu chapasi nesi chakubiliŵira chilichose panji khuni lililose, kweni lilange ŵanthu ŵekha awo ŵalije chidindo cha Chiuta pa visko vyawo.+5 Ndipo zombe likazomerezgeka kukoma ŵanthu yayi, kweni kuti liŵayuzge kwa myezi yinkhondi. Ndipo likayuzganga nga umo kalizga+ wakuyuzgira para waluma munthu.6 Ndipo mu mazuŵa agho, ŵanthu ŵazamupenja nyifwa kweni ŵazamuyisanga yayi, ndipo ŵazamukhumba chomene kufwa kweni nyifwa yizamuŵachimbira.7 Zombe ili likawonekanga nga ni mahachi ghakunozgekera nkhondo.+ Pa mitu yawo pakaŵa nga pali mphumphu zagolide, ndipo visko vyawo vikawonekanga nga ni visko vya ŵanthu,8 kweni likaŵa na sisi nga ni sisi la ŵanakazi. Ndipo mino ghawo ghakaŵa nga ni mino gha nkhalamu.+9 Likaŵa na vyakuvwara vyachisulo vyakuvikilira pa chifuŵa. Ndipo kupoma kwa mapapindo ghawo kukaŵa nga nkhupoma kwa magileta agho ghakuguzika na mahachi agho ghakuchimbilira ku nkhondo.+10 Kweniso lili na michira ya maluwozga nga mbakalizga. Ku michira yawo ndiko kuli mazaza ghawo ghakuti lipwetekere ŵanthu myezi yinkhondi.+11 Lili na themba pachanya pawo, mungelo wa chizongwe.+ Mu Chihebere zina lake ni Abadoni,* kweni mu Chigiriki zina lake ni Apoliyoni.*12 Soka limoza lajumpha. Wonani, masoka ghanyake ghaŵiri+ ghakwiza pamanyuma pa vinthu ivi.13 Mungelo wa 6+ wakalizga mbata yake.+ Ndipo nkhapulika mazgu ghamoza kufuma mu masengwe* gha jotchero lagolide+ ilo lili panthazi pa Chiuta14 ghakayowoya kwa mungelo wa 6, uyo wakaŵa na mbata kuti: “Fwatura ŵangelo ŵanayi awo ŵali kukakika pa mlonga ukuru wa Yufurate.”+15 Ŵangelo ŵanayi ŵakafwatulika, awo ŵakanozgekera ora, zuŵa, mwezi, na chaka, kuti ŵakome chigaŵa chachitatu cha ŵanthu.16 Ndipo chiŵelengero cha ŵankhondo ŵapamahachi icho nkhapulika chikaŵa 20,000 kwandaniska na 10,000.*17 Ndipo umu ndimo nkhawonera mahachi mu mboniwoni na awo ŵakakhalapo: Ŵakaŵa na vyakuvwara vyakuvikilira pa chifuŵa vya mtundu uswesi na wa buluu kweniso wa yelo. Mitu ya mahachi yikaŵa nga ni mitu ya nkhalamu,+ ndipo mu milomo yawo mukafuma moto na josi na sulefure.18 Chigaŵa chachitatu cha ŵanthu chikakomeka na masoka ghatatu agha, na moto na josi ndiposo sulefure ivyo vikafuma mu milomo yawo.19 Pakuti nkhongono ya mahachi yili mu milomo yake na ku michira yake, chifukwa michira yake yili nga ni njoka ndipo yili na mitu, ndipo ivi ndivyo ghakupwetekera ŵanthu.20 Kweni ŵanthu ŵanyake wose awo ŵakakomeka yayi na masoka agha, ŵakang’anamuka mtima yayi, ŵakalutilira na milimo ya mawoko yawo. Ŵakaleka yayi kusopa viŵanda na vikozgo vyagolide, vyasiliva, vyamkuŵa, vyalibwe na vyakhuni, ivyo vingawona yayi panji kupulika nesi kwenda.+21 Ŵakang’anamuka mtima yayi, ŵakalutilira kuchita milimo yawo ya kukoma ŵanthu, kuchita vyamizimu, mauzaghali,* na maunkhungu.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
28 “Usange mupulikirenge nadi mazgu gha Yehova Chiuta winu na kuchita mwakupwelelera malango ghake ghose agho nkhumupani muhanya uno, Yehova Chiuta winu wamuŵikaninge pachanya pa mitundu yinyake yose ya pa charu chapasi.+
2 Para mupulikirenge mazgu gha Yehova Chiuta winu, vitumbiko vyose ivi vimulondezganinge na kumusangani:+
3 “Mwamutumbikika mu msumba, mwamutumbikika mu minda.+
4 “Ŵamutumbikika ŵana ŵinu,+ vipambi vya charu chinu, ŵana ŵa viŵeto vinu, ŵana ŵa ng’ombe na mberere zinu.+
5 “Chamutumbikika chidunga chinu+ na mbale yinu yakukasiramo nthimphwa.+
6 “Mwamutumbikika para mukunjira, mwamutumbikika para mukufuma.
7 “Yehova wamuthereska pamaso pinu ŵalwani ŵinu awo ŵamumuwukirani.+ Pakumuwukirani ŵamwiza mu nthowa yimoza, kweni pakuchimbira kwa imwe ŵamulazga mu nthowa 7.+
8 Yehova wamutuma thumbiko pa nthamba zinu+ na pa vyose ivyo mukuchita, ndipo wamumutumbikani nadi mu charu icho Yehova Chiuta winu wakumupani.
9 Para mukulutilira kusunga malango gha Yehova Chiuta winu na kwenda mu nthowa zake, Yehova wamumukhozgani nga mbanthu ŵatuŵa kwa iyo,+ nga umo wakalapira kwa imwe.+
10 Ŵanthu wose pa charu chapasi ŵamuwona kuti zina la Yehova likuchemeka mwa imwe,+ ndipo ŵamumuwopani.+
11 “Yehova wamumupani ŵana ŵanandi chomene, viŵeto vinandi, na malo ghavundira,+ mu charu icho Yehova wakalapa ku ŵasekuru ŵinu kuti wapelekenge kwa imwe.+
12 Yehova wamumujulirani kuchanya, nthamba zake ziwemi, kulokweska vula pa charu chinu pa nyengo yake+ na kutumbika vyose ivyo mukuchita. Mwamubwerekeska mitundu yinandi, kweni imwe mwamubwereka chara.+
13 Usange mukupulikira malango gha Yehova Chiuta winu agho nkhumuphalirani muhanya uno kuti musungilirenge na kughachita, Yehova wamumuzgorani kuŵa mutu, mchira chara. Mwamuŵa pachanya,+ musi chara.
14 Mungapatukangako chara ku mazgu ghose agho nkhumuphalirani muhanya uno, kulazga kumalyero panji kumazere,+ kulondezga ŵachiuta ŵanyake na kuŵateŵetera.+
15 “Kweni usange mwamupulikira chara mazgu gha Yehova Chiuta winu na kuleka kulondezga malango na malanguro ghake ghose ivyo nkhumupani muhanya uno, nthembo zose izi zamumulondezgani na kumusangani:+
16 “Mwamutembeka mu msumba, mwamutembeka mu minda.+
17 “Chamutembeka chidunga+ chinu na mbale yinu yakukasiramo nthimphwa.+
18 “Ŵamutembeka ŵana ŵinu,+ vipambi vya charu chinu, na ŵana ŵa ng’ombe na mberere zinu.+
19 “Mwamutembeka para mukunjira, mwamutembeka para mukufuma.
20 “Yehova wamutuma pa imwe nthembo, nthimbanizgo, na chilango pa vyose ivyo mukukhumba kuchita, m’paka mumare na kuparanyika mwaluŵiro, chifukwa cha mauheni ghinu ndiposo chifukwa cha kunisida.+
21 Yehova wamutuma nthenda zakofya kumudemelerani m’paka wamumalani na kumufumiskanimo mu charu icho mukuluta kukapoka kuŵa chinu.+
22 Yehova wamumutimbani na chikhoso chikuru, kuthukira thupi,+ vyakutupa, chithukivu chikuru, lupanga,+ chilangalanga, na viŵawu,+ ndipo vyamumulondezgani m’paka mumare.
23 Mtambo uwo uli pachanya pinu wamuŵa nga ni mkuŵa, ndipo charu icho chili kusi kwinu chamuŵa nga ntchisulo.+
24 Yehova wamuzgora vula ya charu chinu kuŵa mchenga na fuvu ivyo vyamukhira pa imwe kufuma kuchanya m’paka muparanyike.
25 Yehova wamumuthereskani pamaso pa ŵalwani ŵinu.+ Mwamuŵawukira kufuma mu nthowa yimoza, kweni pakuchimbira kwa iwo mwamulazga mu nthowa 7. Mwamuzgoka chinthu chakutenthemeska ku maufumu ghose gha pa charu chapasi.+
26 Vitanda vinu vyamuzgoka chakurya cha viyuni vyose vyamudera na vikoko vya pa charu, kwamuŵavya wakuvichimbizga.+
27 “Yehova wamumutimbani na mapumba gha ku Eguputo, lutumbo, viŵawu, na vyakutupa, ivyo mwamuchira chara.
28 Yehova wamumutimbani na vifusi, uchibulumutira,+ na nthimbanizgo.
29 Mwamuwurawura muhanya pakati, nga umo munthu wachibulumutira wakuwurawulira mu chisi,+ ndipo vyose ivyo mwamuchita vyamumwenderani makora yayi. Ŵanthu ŵamukhaliranga waka kumulyerani na kumwibirani, ndipo kwamuŵavya munthu wakumuponoskani.+
30 Mwamujalira mwanakazi, kweni mwanalume munyake wamumukolelera. Mwamuzenga nyumba, kweni mwamukhalamo yayi.+ Mwamulima munda wa mpheska, kweni mwamuryamo yayi.+
31 Ng’ombe yinu yamukomeka mwaŵene mukuwona, kweni mwamuryako yayi. Mbunda yinu yamwibika mwaŵene muli papo, kweni yamuweleraso yayi kwa imwe. Mberere yinu yamupelekeka ku ŵalwani ŵinu, kweni mwamuŵavya mponoski.
32 Ŵana ŵinu ŵanalume na ŵanakazi ŵamupelekeka ku ŵanthu ŵanyake apo mwaŵene mukuwona,+ ndipo mwamuŵadoka nyengo zose, kweni mawoko ghinu ghamuŵavya nkhongono.
33 Vipambi vya charu chinu na vuna yinu vyamuryeka na ŵanthu awo mundaŵamanye,+ ndipo nyengo zose ŵanthu ŵamumulyerani na kumupwetekani.
34 Mwamufuntha na ivyo maso ghinu ghamuwona.
35 “Yehova wamumutimbani na mapumba ghakuŵinya ghambura kuchizgika mu makongono na malundi, kufuma kusi kwa lundi m’paka pachanya pa mutu.
36 Imwe na themba ilo mwamuŵika pachanya pinu, Yehova wamumuchimbizgirani ku mitundu iyo imwe na ŵasekuru ŵinu mundayimanye.+ Kwenekura mwamuteŵetera ŵachiuta ŵanyake, ŵachiuta ŵa makuni na malibwe.+
37 Uko Yehova wamumuchimbizgirani, mwamuŵa chinthu chakutenthemeska kweniso icho ŵanthu wose ŵamuchiyowoyera msinjiro na kuchigoska.+
38 “Mwamuluta na mbuto zinandi ku munda, kweni mwamuvuna vichoko chomene,+ chifukwa zombe lamurya.
39 Mwamulima minda ya mpheska na kuyipwelelera, kweni vinyo mwamumwako yayi nanga nkhuvunamo kanthu,+ chifukwa vibungu vyamurya.
40 Mwamuŵa na makuni gha maolive mu chigaŵa chinu chose, kweni mwamuphakara mafuta ghalighose chara, chifukwa maolive ghamuyoyoka.
41 Mwamubaba ŵana ŵanalume na ŵanakazi, kweni mwamukhala nawo chara, chifukwa ŵamutolekera ku wuzga.+
42 Vibenene vyamutaka makuni ghinu ghose na vipasi vya charu chinu.
43 Mulendo uyo wakukhala mukati mwinu wamulutilira kuŵa pachanya, apo imwe mwamukhiliranga pasi.
44 Wamumubwerekeskani, kweni imwe mwamumubwereka chara.+ Wamuŵa mutu, imwe mwamuŵa mchira.+
45 “Nthembo zose izi+ zamwiza pa imwe, kumulondezgani na kumusangani m’paka muparanyike,+ chifukwa cha kuleka kupulikira mazgu gha Yehova Chiuta winu kweniso kusunga malango na malanguro ghake agho nkhumuphalirani.+
46 Zamulutilira kuŵa pa imwe na mphapu yinu nga ntchimanyikwiro na munthondwe muyirayira,+
47 chifukwa cha kuleka kuteŵetera Yehova Chiuta winu na mtima wakusangwa na wachimwemwe apo mukaŵa na vinthu vinandi.+
48 Yehova wamutuma ŵalwani ŵinu kwimikana namwe, ndipo mwamuŵateŵetera+ uku muli na njara,+ nyota, mwavwara vizwazwa, na kusoŵerwa vinthu vyose. Wamuŵika goliwoli lachisulo pa singo yinu m’paka wamuparanyani.
49 “Yehova wamumuwuskirani mtundu wakutali,+ kufuma ku vigoti vya charu chapasi, wamumuvwandamirani nga ni nombo,+ mtundu uwo chiyowoyero chake mwamuchipulikiska chara,+
50 mtundu wakofya mu mawonekero, uwo wamupwelelerako yayi muchekuru nanga nkhutemwera mwanichi.+
51 Ŵamurya ŵana ŵa viŵeto vinu na vipambi vya charu chinu m’paka muparanyike. Ŵamumusidiraniko yayi mbuto yiliyose, vinyo liphya, mafuta, tung’ombe panji tumbuzi, m’paka ŵamuparanyani.+
52 Ŵamumuzingilizgani na kumujalirani kosekose mu misumba yinu mu charu chinu chose, m’paka malinga ghinu ghatali na ghakukhora agho mukugomezga ghawe. Nadi, ŵamumuzingilizgani mu misumba yinu mu charu chinu chose, icho Yehova Chiuta winu wamupani.+
53 Penepapo mwamurya ŵana ŵinu, nyama ya ŵana ŵinu ŵanalume na ŵanakazi,+ awo Yehova Chiuta winu wamupani, chifukwa chakuti ŵalwani ŵinu ŵamuzingilizgani kweniso chifukwa cha visuzgo ivyo ŵamunyekezgani navyo.
54 “Nanga ni mwanalume uyo ngwakuzika kweniso wakulengera chitima ŵanji pakati pinu wamuchitira chitima yayi mubali wake, muwoli wake wakutemweka, panji ŵana ŵake awo ŵakhalapo.
55 Wamuŵapako yayi nyama ya ŵana ŵake iyo wamurya, pakuti walije chinyake chakuti warye chifukwa chakuti ŵalwani ŵazingilizga kweniso chifukwa cha visuzgo ivyo ŵakhizgira pa misumba yinu.+
56 Mwanakazi uyo wakukhala makora kweniso wakulengera chitima ŵanji, uyo wandaghanaghanepo vya kukanda lundi lake pasi chifukwa chakuti wakukhala makora,+ wamuchitira chitima yayi mfumu wake wakutemweka, mwana wake mwanalume na mwanakazi.
57 Wamuŵaso na chitima chara na chapamanyuma icho chikufuma pakati pa malundi ghake na ŵana awo wababa, pakuti wamuvilyera ku udesi chifukwa chakuti ŵalwani ŵazingilizga kweniso chifukwa cha visuzgo ivyo ŵakhizgira pa misumba yinu.
58 “Usange mwamusungilira chara mazgu ghose gha Dango ili agho ghalembeka mu buku ili+ na kuleka kopa zina ili lauchindami na lakofya,+ la Yehova+ Chiuta winu,
59 Yehova wamumunyekezgani na nthenda, imwe na ŵana ŵinu, nthenda zikuru na zambura kumara,+ kweniso maulwari ghakofya na ghambura kumara.
60 Wamukhizgira pa imwe matenda ghose gha ku Eguputo, agho mukawopanga, ndipo ghamumudemelerani.
61 Kweniso Yehova wamukhizgira pa imwe ulwari panji nthenda yiliyose, ivyo vindalembeke mu buku la Dango ili, m’paka mukaparanyike.
62 Chifukwa cha kuleka kupulikira mazgu gha Yehova Chiuta winu, ŵachoko waka ŵa imwe ndiwo ŵamukhalapo,+ nangauli mwandana chomene nga ni nyenyezi zakuchanya.+
63 “Nga umo pakwamba Yehova wakakondwera kumukhalikani makora na kumwandaniskani, ntheura ndimo Yehova wamukondwera kumuparanyani na kumumarani. Mwamuzgulikamo mu charu icho muli pafupi kupoka kuŵa chinu.
64 “Yehova wamumbininiskira imwe mu ŵamitundu, kufuma ku chigoti chimoza cha charu chapasi kufika ku chigoti chinyake cha charu chapasi.+ Kwenekura mwamuteŵetera ŵachiuta ŵanyake ŵa makuni na malibwe, awo imwe na ŵasekuru ŵinu mundaŵamanye.+
65 Mwamuŵavya mtende mu mitundu iyi,+ nesi malo ghakupumulirapo lundi linu. Kweni Yehova wamumupani kwenekura mtima wawofi,+ maso ghakufwa, na kwenjerwa.+
66 Umoyo winu wamuŵa wamanyimanyi, usiku na muhanya mwamuchita wofi, ndipo mwamukayika usange muŵenge ŵamoyo.
67 Mulenji mwamuti: ‘Mphanyi kwaŵa waka mise mwe!’ ndipo namise mwamuti: ‘Mphanyi kwaŵa waka mulenji mwe!’ chifukwa cha wofi uwo mwamuŵa nawo mu mtima winu kweniso chifukwa cha ivyo maso ghinu ghamuwona.
68 Yehova wamumuwezgerani ku Eguputo pa ngalaŵa, na kwendera mu nthowa iyo ine nkhamuphalirani kuti: ‘Mwamuyiwonaso chara.’ Ndipo kwenekura mwamujiguliska ku ŵalwani ŵinu kuŵa ŵazga ŵanalume na ŵanakazi, kweni kwamuŵavya uyo wamumugurani.”
Tumizgani
Tumizgani
Dotoronome 28
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=5&Chapter=28&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D5%26Chapter%3D28%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
NKHANI YA PA CHIKOPI
Kasi Chiuta Wakuti Wuli pa Nkhani ya Nkhondo?
Kasi imwe mungazgora wuli fumbo ili? Ŵanthu ŵanandi ŵakuti Chiuta wakuzomerezga kuti ŵanthu ŵalwenge nkhondo. Ŵakuti kale Chiuta wakatumanga ŵanthu awo ŵakamusopanga kuti ŵakarwe nkhondo. Nakuti nkhani iyi yilimo mu Baibolo. Kweni ŵanyake ŵakuti Yesu, Mwana wa Chiuta, wakasambizga ŵasambiri ŵake kuti ŵatemwenge ŵalwani ŵawo. (Mateyu 5:43, 44) Ntheura ŵakughanaghana kuti pasono Chiuta wakutinkha nkhondo.
Kasi imwe mukuti wuli? Kasi Chiuta wakuzomerezga kuti ŵanthu ŵalwenge nkhondo? Usange wakuzomerezga, kasi wakuŵa ku chigaŵa cha njani para ŵanthu ŵakutimbana? Mazgoro agho musangenge pa mafumbo agha ghamovwiraninge kuti mughanaghanireposo pa umo imwe mukuwonera nkhondo. Mukwenera kuti mungakondwa usange mungamanya kuti Chiuta wakuzomerezga nkhondo ndipo wali ku chigaŵa cha gulu ilo imwe mukutemwa. Chifukwa ntchakuti mukugomezga kuti gulu linu liwinenge nkhondo. Kweni mungajipulika wuli usange mwamanya kuti Chiuta wali ku chigaŵa cha gulu ilo imwe mukutinkha? Mukwenera kuti mungakwiya navyo.
Pali chinthu chinyake chakuzirwa chomene. Para mwamanya umo Chiuta wakuwonera nkhondo vingakhwaskaso umo imwe mukuwonera Chiuta. Ŵanthu ŵanandi chomene ŵakusuzgika chifukwa cha nkhondo izo ŵanthu ŵakurwa. Usange namwe njumoza wawo mukwenera kuti mukukhumba kusanga zgoro pa fumbo lakuti, Kasi Chiuta wakutemwa nkhondo na kuzomerezga kuti ŵanthu ŵasuzgikenge chifukwa cha nkhondo? Panji kasi walije navyo ntchito para ŵanthu ŵakusuzgika chifukwa cha nkhondo?
Mungazizwa kumanya kuti ivyo Baibolo likuyowoya vikupambana na ivyo ŵanthu ŵakughanaghana. Nakuti kwamba kale chomene m’paka sono Chiuta wandasinthe umo wakuwonera nkhondo. Tiyeni tiwone umo Chiuta wakawoneranga nkhondo kale chomene kweniso apo Yesu wakaŵa pa charu chapasi. Ichi chitovwirenge kumanya umo Chiuta wakuwonera nkhondo lero kweniso usange nkhondo ziŵengeko m’paka muyirayira.